جنمے جئے متر ارمان

جنمے جئے مِتر ارمانؔ  بنگال کے ممتاز اردو شعرا میں سے تھے۔

 حالات زندگی 
جنمے جئے متر برندابن چندر مِتر (ابنِ پِتمبر مِتر) کے بیٹے تھے۔ وہ 5 اکتوبر 1796ء کو پیدا ہوئے۔ کالی داس متر کے سلسل نسب سے وہ چوبیسویں ہوتے ہیں۔ ان کا دور معمولی نہیں تھا، بلکہ اسے بنگال میں اردو زبان کی ترویج و ترقی کا عہد زریں قرار دیا جاتا ہے۔ فارسی کا رواج اس قدر وسیع تھا کہ تمام مذاہب اور طبقات کے معزز خاندانوں میں ابتدائی تعلیم فارسی سے ہی آغاز پزیر ہوتی تھی۔ فارسی کا سیکھنا محض علم و فضل کے لیے نہیں، بلکہ تہذیب و شائستگی کے لیے بھی ناگزیر تصور کیا جاتا تھا۔ ارمانؔ کی بنیادی تعلیم کا آغاز ان کے دادا اَبّا پِتمبر مِتر کی نگرانی میں فارسی اور سنسکرت سے ہوا۔ انھوں نے ان دونوں زبانوں کا مطالعہ ایک عرصے تک کیا۔ معاشی خوش حالی کے باعث ان کی تعلیم ایک عمدہ ماحول میں ہوئی۔ تقریباً دس برس کی عمر میں ان کے دادا پتمبر متر کا انتقال ہو گیا۔ نگراں کی وفات اور والد کی بے توجہی کے باوجود ان کی علمی جستجو کم نہ ہوئی، بلکہ مزید بڑھتی گئی۔ اسی بنیاد پر ادب کے ساتھ ساتھ دیگر علوم کی طرف بھی ان کا رجحان پیدا ہوا۔ ان دنوں بنگال میں کیمیا کے ماہر ڈاکٹر شالبریڈ کا خاصا شہرہ تھا اور بنگالی ہندو بڑی تیزی سے اس علم کی طرف مائل ہو رہے تھے۔ ارمانؔ پہلے بنگالی تھے جنھوں نے ڈاکٹر موصوف سے کیمیا سیکھی، مگر دیگر علوم میں ان کی دل چسپی زیادہ عرصے برقرار نہ رہی۔ طبیعت میں کچھ بے ترتیبی اور زبان و ادب سے گہری وابستگی کے باعث انھیں مختلف زبانیں سیکھنے کا شدید شوق پیدا ہوا۔ انھوں نے فارسی، سنسکرت، برج بھاشا، بنگالی اور اردو میں مہارت حاصل کی۔ سنسکرت، بنگالی، برج بھاشا اور اردو میں ان کی تصنیفات موجود ہیں، تاہم فارسی میں ان کی کسی تحریر کا سراغ نہیں ملتا۔ بعض مصنفین کا خیال ہے کہ انھوں نے فارسی میں ضرور کچھ نہ کچھ لکھا ہوگا۔

اردو شاعری میں جنمے جئے متر نے بنگال کے مشہور استاد حافظ اکرام احمد ضیغم سے شرف تلمذ حاصل کیا اور تخلص ارمانؔ رکھا۔ ضیغم اپنے وقت کے مشہور استاد تھے۔ ان کے شاگردوں کی ایک بڑی تعداد تھی۔ مولوی عبد الغفور نساخ اگرچہ ان سے بہت چھوٹے تھے اور دونوں کی عمر میں تقریباً اڑتیس برس کا فرق تھا لیکن بقول نسّاخ، ارمانؔ سے ان کی راہ و رسم تھی

سنہ 1824ء میں ارمانؔ نے اپنے خاندان کے ساتھ مچھوا بازار کی حویلی چھوڑ دی۔ اور شیورا میں اقامت پزیر ہو گئے۔ کچھ ہی عرصہ بعد ان کے والد برندابن متر نے مجھوا بازار کی خاندانی حویلی فروخت کردی۔ جس کی وجہ سے ارمانؔ کا مستقل قیام شیورا ہی میں ہو گیا۔ ارمانؔ غالب کے ہم عصر اور ہم عمر تھے، غالب کی زمین میں ان کی ایک غزل بے حد مقبول ہوئی تھی۔

ارمانؔ نے اپنے بزرگوں کی طرح کوئی شاہی منصب قبول نہیں کیا بلکہ علم و ادب کی خدمت میں ہمہ وقت مشغول رہے۔ ان کی اوقاتِ بسری جاگیر سے دوبارہ جاری ہونے والی آمدنی پر تھی۔ وہ سنہ 1854ء سے سخت نحِیف و زار رہے۔ انھوں نے 25 اگست 1869ء کو 73 برس کی عمر میں وفات پائی۔

 اولاد 
ایک کی ایک بیٹی اور چھ بیٹے تھے۔ فرزندوں کے نام حسب ذیل ہیں:
 گوپال لال متر
 برجندر لال متر
 راجندر لال متر
 اوپندر لال متر
 دیویندر لال متر
 بھوپندر لال متر
 تصنیفات 
 منتخب التذکرہ
 نسخۂ دلکشا
 دیوانِ ارمانؔ
 سنسکرت بھجن کا مجموعہ
 بنگالی بھجن کا مجموعہ
 اٹھارہ پوران کا جائزہ (بنگلہ میں)
 بھاگوت پوران کا تشریحی اشاریہ (برج بھاشا میں)

 حوالہ جات 

زمرہ:مغربی بنگال کے شعرا
زمرہ:اردو شعرا
زمرہ:اردو کے ہندو مصنفین